Thomas D. Rogers

**Thomas D. Rogers**, nado en Poughkeepsie, Nova York, en 1945, é un escultor e gravador, coñecido especialmente polos seus deseños de moedas para a Casa da Moeda dos Estados Unidos.

A súa marca de gravador máis común é TDR.

## Traxectoria 
Thomas D. Rogers naceu en 1945 na vila de Poughkeepsie, condado de Dutchess, no Estado de Nova York.

Logo de servir na Armada, formouse en Artes no bienio 1970-1972 no *Duitchess Community College*, onde acadou un grao técnico en Arte Comercial. En 1972 ingresou na *Medallic Art Company* como deseñador de esbozos e escultor, e alí desenvolveu unha técnica para esculpir directamente no xeso. Dous anos máis tarde abandonou a compañía e estableceuse como deseñador e escultor independente ata 1990. Logo de exercer un ano como medallista na compañía *Medalcraft Mint*, de Wisconsin, en outubro de 1991 incorporouse á Casa da Moeda dos EEUU e desenvolveu o seu traballo nas instalacións da Casa da Moeda de Filadelfia ata a súa xubilación en 2001.

Logo da súa xubilación, inicialmente pasou a residir en 2003 en Long Beach, Washington, e en 2009 trasladouse a Oregón, onde continuou o seu traballo como artista.

## Recoñecementos 
* (2000): Premio da Arte Numismática á Excelencia na Escultura da Medalla, da *American Numismatic Association*.
* (2001): Premio Moeda do Ano á mellor moeda de módulo grande emitida en 1999, pola dólar de prata Dolley Madison (autor do deseño do reverso).

## Obra 
### Moedas circulantes 
O traballo polo que é máis recoñecido é o reverso do popular dólar Sacagawea, na súa versión inicial, de 2000 a 2008. Así mesmo, foi o autor do deseño do reverso de 2016 desta moeda, conmemorativo dos descifradores indios da primeira e da segunda guerra mundial.

Outros dos seus deseños para moedas circulantes foron os dos reversos cuartos de dólar da serie *50* *State quarters*, en concreto os dedicados a Massachusetts, a Maryland e a Carolina do Sur, en 2000 e Rhode Island en 2001. así como dos reversos desta mesma serie correspondentes a 1998 e 2001.

Os deseños de Rogers son habituais, entre outras, nas moedas dun dólar de prata de carácter conmemorativo que a Casa da Moeda dos Estados Unidos emite anualmente con diferentes motivos, entre elas: o quinto centenario de Cristovo Colón (1992), a Declaración de Dereitos (1993), o 50 aniversario da II guerra mundial (1993), o monumento aos veteranos de Vietnam (1994), os Xogos Olímpicos Especiais (1995), o 150 aniversario do Instituto Smithsoniano (1996), o Servizo Comunitario Nacional (1996), Robert F. Kennedy (1998), Dolley Madison (1999) e a Biblioteca do Congreso (2000).

Ficheiro:American Platinum Eagle 2007 Rev.jpg|100 Dólares *American Platinum Eagle*. R/. (1997).
Ficheiro:1998 Robert Kennedy Proof Dollar (obverse).jpg|1 Dólar Robert Kennedy. A/. (1998).
Ficheiro:1999 Dolley Madison Dollar Reverse.jpg|1 Dólar Doley Madison. A/. (1999).
Ficheiro:2000 Library of Congress Commemorative Bimetallic Ten-dollar Proof Reverse.jpg|10 dólares "Biblioteca do Congreso". R/. (2000).
Ficheiro:2000 Library of Congress Dollar Obverse.jpg|Dólar da Biblioteca do Congreso. A/. (2000).

### Medallas 
Dentro da súa ampla produción medallística cabe salientar, entre outros moitos traballos, a medalla do centenario da *American Numismatic Association* (1991), o anverso da medalla do bicentenario da *US Mint* (1992), o anverso da medalla do Congreso a Gerald e Betty Ford (1998), o reverso da medalla do bicentenario da Casa Branca (2000) ou o reverso da medalla do nomeamento presidencial de Barack Obama (2009).

Ficheiro:Gerald and Betty Ford Congressional Gold Medal (front).jpg|Medalla do Congreso a Gerald and Betty Ford. A/. (1998).
Ficheiro:Nelson Mandela Congressional Gold Medal (reverse).jpg|Medalla do Congreso a Nelson Mandela. R/. (1998).

## Notas 
## Véxase tamén 
### Outros artigos 
* Casa da Moeda dos Estados Unidos